HU Az Európai Unió Hivatalos Lapja C 125/8

Módosítás iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

2014/C 125/05

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

MÓDOSÍTÁS IRÁNTI KÉRELEM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

MÓDOSÍTÁS IRÁNTI KÉRELEM A 9. CIKK ALAPJÁN

„LIVAROT”

EK-szám: FR-PDO-0217-01089 – 03.09.2012

OFJ ( ) OEM ( X )

1. A termékleírás módosítással érintett szakaszcíme

— ☐ A termék elnevezése — ☒ A termék leírása — ☒ Földrajzi terület — ☒ A származás igazolása — ☒ Az előállítás módja — ☐ Kapcsolat — ☒ Címkézés — ☒ Nemzeti előírások — ☐ Egyéb [részletezze]

2. A módosítás típusa

— ☐ Az egységes dokumentum vagy az összefoglaló módosítása — ☒ Olyan bejegyzett OEM vagy OFJ termékleírásának módosítása, amely esetében sem az egységes dokumentum, sem az összefoglaló nem került közzétételre — ☐ A termékleírás oly módon történő módosítása, amely nem teszi szükségessé a közzétett egységes dokumentum módosítását (510/2006/EK rendelet 9. cikk (3) bekezdés) — ☐ A termékleírás hatóságilag elrendelt, kötelező egészségügyi vagy növény-egészségügyi intézkedések miatti átmeneti módosítása (510/2006/EK rendelet 9. cikk (4) bekezdés)

3. Módosítás(ok)

Az alábbi módosítások célja a termék földrajzi eredetéhez kapcsolódó jellemzőinek és minőségének javítása, valamint a „Livarot” sajt OEM hírnevének védelme.

— A termékleírás 2. pontja: A termék leírása

A termék leírása pontosítja a „Livarot” sajt leírására szolgáló egyes speciális technikai adatokat:

— a sajt szárazanyag-tartalma 44–52 %,

— a „Livarot” sajt referenciaformátumai megváltoztak: a negyed „Livarot” megszűnt, és a leírás kiegészült a nagy „Livarot” sajttal,

— a sajt ezentúl a következő kiszerelésekben kerül forgalomba: a nagy „Livarot” sajt átmérője 190–210 mm, a csomagoláson feltüntetett nettó tömege 1 200–1 500 g, a 4/4-es méretű, ún. „Livarot” átmérője 120–128 mm, a csomagoláson feltüntetett nettó tömege 450–500 g, a 3/4-es méretű „Livarot” sajt átmérője 107–115 mm, a csomagoláson feltüntetett nettó tömege 330–350 g, és a kisméretű „Livarot” sajt átmérője 80–94 mm, a csomagoláson feltüntetett nettó tömege pedig 200–270 g.

A leírás pontosítja, hogy a sajt méretére utaló jelzők egyben értékesítési méreteket is jelölnek.

A leírás kiegészül a „Livarot” sajt érzékszervi tulajdonságainak ismertetésével.

— A termékleírás 3. pontja: Földrajzi terület

A „Livarot” sajt módosított földrajzi területe a 118 községet számláló eredeti területhez képest 173 községgel bővült és egy községgel csökkent. A bővítés célja elsősorban az, hogy az földrajzi terület Pays d’Auge régió északi részére is kiterjedjen oly módon, hogy az OEM földrajzi területe lefedje az említett természetes régiót.

Pays d’Auge északi része hasonló környezeti feltételekkel rendelkezik, mint a déli része: ugyanolyan kőzetek (agyagos képződmények), ugyanolyan (magas agyagtartalmú) talaj, hasonló tájak, túlnyomórészt mocsaras területekkel, fennsíkokkal és dombos vidékekkel, valamint kiterjedt, sűrű, szerteágazó vízrajzi hálózat. E jellemzők valóban meghatározóak a fűfélék termesztése szempontjából, ami a Livarot sajt és a földrajzi terület közötti kapcsolat meghatározó tényezője.

Ezen állandó jellemzőkön (kőzetek, talajok, tájkép, vízrajz) túlmenően Pays d’Auge déli és északi részén az olyan gazdálkodási tényezők is hasonlóak, mint a talaj gyeppel fedettsége (a hasznosított mezőgazdasági terület több mint 50 %-a állandó gyepterület), a tenyésztéstechnikai gyakorlatok (a normandiai faj tenyésztése), vagy éppen a meglévő tejbegyűjtő területek.

A földrajzi terület kibővítése összefüggésben áll a termékleírás felülvizsgálatával, amelynek következtében erősödik a termék és a terület közötti kapcsolat, és a tej előállítása céljából kötelezővé válik a normandiai fajta felhasználása, illetve a legeltetésen alapuló takarmányozás. Pays d’Auge egész területére jellemzőek tehát a jelentős kiterjedésű gyepterületek és a normadiai fajtához tartozó tejelő tehenek nagy aránya.

A „Livarot” – a sajtkészítő mesterséget tekintve – a lágy sajttésztákat eredményező feldolgozási eljárások eredménye, amelyek különösen elterjedtek Pays d’Auge egész területén.

Az OEM bejegyzésének alapjául szolgáló termékleírásban említett mikroflóra Pays d’Auge egész területére, vagyis a „Livarot” sajt e módosítás iránti kérelemben leírt földrajzi területére vonatkozik. Ezenfelül a módosítási kérelem tárgyát képező feltételek mellett előállított termékek kóstolásai során nem mutatkoztak olyan különbségek, amelyek a földrajzi terület különböző részeinek lennének tulajdoníthatók.

E természeti régió tehát tökéletesen eleget tesz a termékleírásban szereplő új előállítási feltételeknek.

— A termékleírás 4. pontja: A származás igazolása

— Az előállításhoz kapcsolódó valamennyi tevékenységet megelőzően minden egyes piaci szereplő tekintetében azonosító nyilatkozatot kell benyújtani. E nyilatkozat magában foglal egy kötelezettségvállalási nyilatkozatot, amely tartalmazza, hogy azok a tejtermelők, akiknek az állománya még nem 100 %-ban normandiai fajtájú szarvasmarhákból áll, 2017-ig milyen módon tegyenek eleget az erre vonatkozó előírásnak.

A kötelezően vezetendő készletnyilvántartáson kívül a következőkre vonatkozó adatokat kell megadni:

— az állattenyésztők, a termékleíráshoz hozzáadott legeltetési és takarmányozási feltételek ellenőrzése céljából,

— a sajtüzemek, a termékleírásban meghatározott tejbegyűjtési és feldolgozási feltételek ellenőrzése céljából,

— a mezőgazdasági termelők, a naponta előállított sajt mennyiségének és méretének ellenőrzése céljából.

— Mindemellett ismertetni kell az érzékszervi vizsgálatok szervezésének módját.

— A termékleírás 5. pontja: Az előállítás módja

A termékleírás a minél teljesebb leírás érdekében számos pontban részletezi a tejtermelés és a sajtkészítés hagyományos körülményeit, amelyek hozzájárulnak a „Livarot” sajt hírnevéhez:

A tejtermelés feltételei:

2017. május 1-jétől a „Livarot” sajtot olyan gazdaságokban termelt tejből kell előállítani, amelyek tejelő állománya kizárólag a normandiai fajtához tartozó tehenekből áll. E rendelkezés hatálybalépésének dátuma a „Livarot” sajt történetével függ össze. A „Livarot” eredetmegjelölés elismerésének idején (1975) a csoportosulás nem tartotta szükségesnek nemzeti jogszabályban meghatározni a normadiai fajta felhasználását, hiszen valamennyi állattenyésztő e fajtát alkalmazta, és nem állt fenn a veszélye annak, hogy azt más fajtákkal váltanák fel. Idővel azonban megjelent és egyre elterjedtebbé vált a Prim’Holstein fajta használata, a csoportosulás tagjaiban pedig egyre inkább tudatosult, hogy a normandiai fajta mennyire fontos a „Livarot” sajt egyedi jellemzői és arculata szempontjából. A csoportosulás annak érdekében, hogy megállítsa e trendet és visszaállítsa a termék hírnevét megalapozó feltételeket, és így szorosabbra fűzze a termék és az adott táj közötti kapcsolatot, a tejtermelés módját annak előírásával kívánta szabályozni, hogy a „Livarot” sajt előállításához kötelezően a normandiai tehénfajtát kell használni. E pozitív intézkedés végrehajtásához azonban bizonyos időre van szükség, hogy az állattenyésztők, akik az eredetmegjelölés 1975-ös elismerése óta más fajtákat kezdtek használni, alkalmazkodni tudjanak. Ezért 2017. április 30-ig a „Livarot” sajt előállítása céljából havonta felhasznált tej legalább 80 %-ának kell a normandiai fajtához tartozó tehenektől származnia.

Az állománynak évente legalább 6 hónapig kell legelnie, és a gazdaságoknak fejőstehenenként legalább 0,33 ha gyepterülettel kell rendelkezniük, amelyből legalább 0,25 hektárnak a fejőüzem közelében levő, legeltetésre alkalmas területnek kell lennie.

A területre vonatkozó fenti előírások biztosítják, hogy a tejelő tehenek takarmányának jelentős részét a fűfélék alkossák, ugyanakkor erősítik Pays d’Auge legeltetési hagyományát, és a földrajzi területre jellemző sajátos takarmányozás révén szoros kapcsolatot teremtenek a termék és a táj között.

A földrajzi területtel való kapcsolat biztosítása érdekében az állomány alaptakarmányán belüli szárazanyag legalább 80 %-a a gazdaságok azon földjeiről származik, amelyek a földrajzi területen találhatók. A termékleírás a kiegészítő takarmányok mennyiségét (1 800 kg tehenenként és naptári évenként) és minőségét egyaránt szabályozza. A termékleírás tartalmazza az engedélyezett és a kiegészítő takarmányok jegyzékét.

A termékleírás meghatározza a tej felhasználásának korlátait (a tejnek az utolsó legfeljebb négy fejésből kell származnia, és legfeljebb 48 órán keresztül tárolható).

A termékleírás pontosítja továbbá a zsírtartalom beállítására, az alvasztásra és a hőkezelésre vonatkozó technikai feltételeket. A tejet tilos az alvasztást megelőzően a vizes rész részleges eltávolításával koncentrálni. A termékleírás meghatározza a tejben összetevőkként, gyártási segédanyagokként vagy adalékanyagokként felhasználható engedélyezett anyagok jegyzékét.

A sajt előállításának feltételei:

A termékleírás meghatározza, hogy 2014. május 1-jétől a „Livarot” sajtot legfeljebb 320 liter űrtartalmú kádakban alvasztott és beoltott tejből kell készíteni.

A „Livarot” sajt előállításához felhasznált tejet hagyományosan kádakban oltják be, amelyek űrtartalma közel 300 liter. Mivel időnként és szórványosan ennél nagyobb edények alkalmazása is előfordul, a csoportosulás úgy döntött, hogy rendelkezést vezet be az edények űrtartalmának korlátozására.

A kádak űrtartalmának maximalizálását az indokolja, hogy az alvadék kidolgozásához egyetlen alkalom is elég legyen. Ily módon a kádban alvasztott valamennyi sajt azonos savfokkal és csepegtetési tulajdonságokkal rendelkezik, ami a nagyobb üstök esetében nem áll fenn, mivel ezekben elkerülhetetlenül hosszabb ideig kell az alvadékot keverni és formázni (több tíz perc a több ezer literes nagy üstökben, szemben a kádak esetében szokásos néhány másodperccel). Ebben az esetben a sajtok a formázás elején és végén óhatatlanul eltérő tulajdonságokkal rendelkeznek, mivel az alvadék állapota a keverés és a savasodás következtében folyamatosan változik, ami a sajtok formázása alatt folytatódik. A formázás végén a jobban lecsepegtetett alvadékból képződő sajtok tésztája szárazabb és kevésbé aromás.

A termékleírás ismerteti az alvadék aprítására, keverésére, formázására, csepegtetésére és sózására vonatkozó időbeli és technikai feltételeket. A termékleírás megemlíti, hogy tilos a tejből származó alapanyagok, a gyártás alatt lévő termékek, az alvadék vagy a friss sajt 0 °C alatti hőmérséklet fenntartásával történő tartósítása.

Annak érdekében, hogy a „Livarot” sajt a fogyasztók szemében még inkább tájjellegű és hagyományosan készített termék legyen, a csoportosulás meg kívánta tiltani a lizozim-hidroklorid használatát. Ezt adalékanyagként használják, hogy hidrolizálják a baktériumfajok külső membránjaiban lévő egyes kötéseket, különösen a vajsavbaktérium-spórákat, amelyek – mivel a sajt puffadását idézik elő – különösen nemkívánatosak a sajtkészítés területén. Egy gyártó azonban 2015-ig használni kívánja az említett anyagot, hogy azoknak a termelőknek, akiknek tejében esetlegesen előfordulhatnak vajsavbaktérium-spórák, legyen idejük befejezni silózási eljárásaik tökéletesítését. A tejben ugyanis azért fordulnak elő vajsavbaktérium-spórák, mert azok a tejelő tehenek takarmányozásához felhasznált szilázsban is jelen vannak.

A sajt érlelése és kötözése:

A termékleírás ismerteti a sajt érlelésének, mosásának és kötözésének szorosan összekapcsolódó műveleteit.

Az érlelés szárítóban történik 10–14 °C hőmérsékleten, majd adott esetben 6–9 °C hőmérsékleten egy kiegészítő érlelésre is sor kerül.

A termékleírás pontosítja a „Livarot” sajt érlelési műveleteire vonatkozó technikai feltételeket: a sajtot a szárítóban történő érlelése alatt legalább háromszor átmossák és esetleg lekefélik. A mosóoldat tartalmazhat erjesztőanyagokat és annattót. A mosóoldatot sós víz alkotja, amelyhez esetleg erjesztőanyagokat és/vagy annattót (Bixa Orellana) adnak hozzá; ez utóbbiak koncentrációja 2 % alatt marad.

A „Livarot” és a nagy „Livarot” sajt minimális érlelési ideje 21 napról 35 napra hosszabbodott, tekintettel az azon sajtérlelők által folytatott gyakorlatra, akik a termékleírás által nem korlátozva fokozatosan 35 napra növelték ezt az időtartamot annak érdekében, hogy a sajtok érlelése annál tovább tartson, minél nagyobb a méretük. A sajtok ízét kedvezően befolyásoló gyakorlat állandósítása érdekében a csoportosulás a termékleírásban kívánta meghatározni a „Livarot” és a nagy „Livarot” sajt minimális érlelési idejét.

Az „Livarot” sajt raffiaszalaggal való, valamennyi méret esetén kötelező körbekötözését „A termék leírása” című fejezet ismerteti és a földrajzi területtel való kapcsolatot igazoló elemekről szóló fejezet megismétli. A kötözést, amely egyidős a XIX. század óta gyártott „Livarot” sajttal, már az OEM bejegyzésének alapjául szolgáló termékleírás is említette, mint nem kötelező elemet. Márpedig ez a művelet igen fontos a „Livarot” sajt megjelenése szempontjából, ezenkívül a sajt az „ezredes” becenevet köszönheti neki, lévén, hogy a párhuzamos szalagok a francia katonai egyenruhára varrt, az e rendfokozatot jelölő zsinórozásra emlékeztetnek. A sajt identitásához tartozó elem megőrzése érdekében a csoportosulás a „Livarot” valamennyi formátuma esetében kötelezővé kívánta tenni a kötözés műveletét a termékleírásban.

A szalagok anyagának jellegét a termékleírás már nem részletezi, hogy a piaci szereplők – a 4/4-es méretű „Livarot” kivételével, amelyeknél 2017. május 1-jétől kötelezően növényi eredetű szalagokat kell használni – esetleg új anyagokat is felhasználhassanak e célra. A kötözéshez használt anyag jellege egyrészt alig módosítja a sajt megjelenését, másrészt az egyes piaci szereplők által jelenleg alkalmazott művelet leginkább a 4/4-es méretű, az összes „Livarot” sajt közül a legemblematikusabb méretű sajtot érinti. A rendelkezés végrehajtásához átmeneti időszakra van szükség, hogy valamennyi piaci szereplő üzembe helyezhesse a növényi eredetű szalagokat felhelyező kötözőberendezéseket (és megoldódjanak az ellátási kérdések).

— A termékleírás 8. pontja: A címkézéssel kapcsolatos egyedi követelmények

A termékleírás pontosítja a címkén kötelezően feltüntetendő feliratokat. Az INAO logójának megjelenítésére vonatkozó kötelezettséget megszüntették. A termékleírás kiegészült az Európai Unió „OEM” szimbólumának feltüntetésére vonatkozó kötelezettséggel.

— A termékleírás 9. pontja: Nemzeti előírások

A termékleírás kiegészült a legfőbb ellenőrizendő elemek táblázatával, míg a végrehajtási rendeletre való hivatkozás törlésre került.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (3)

„LIVAROT”

EK-szám: FR-PDO-0217-01089 – 03.09.2012

OFJ ( ) OEM ( X )

1. Elnevezés

„Livarot”

2. Tagállam vagy harmadik ország

Franciaország.

3. A mezőgazdasági termék vagy élelmiszer leírása

3.1. A termék típusa

1.3. osztály: Sajtok

3.2. Az 1. pontban szereplő elnevezéssel jelölt termék leírása

A „Livarot” sajt henger alakú, kizárólag beoltott tehéntejből készített, lágy tésztájú, enyhén sós, mosott kérgű, rúzsos, érlelt sajt, amelyet három-öt szalaggal kötöznek körbe. 2017. május 1-jétől kezdődően a 4/4-es referenciaméretű ún. „Livarot” sajtot növényi eredetű szalaggal kell kötözni.

100 g teljesen kiszárított „Livarot” sajt legalább 40 gramm zsírt tartalmaz, a sajt szárazanyag-tartalma pedig 44–52 %.

A „Livarot” sajt kis méretben, 3/4-es, 4/4-es és nagy méretben értékesíthető. A nagy „Livarot” sajt átmérője 190–210 mm, a csomagoláson feltüntetett nettó tömege 1 200–1 500 g, a 4/4-es méretű, ún. „Livarot” átmérője 120–128 mm, a csomagoláson feltüntetett nettó tömege 450–500 g, a 3/4-es méretű „Livarot” sajt átmérője 107–115 mm, a csomagoláson feltüntetett nettó tömege 330–350 g, és a kisméretű „Livarot” sajt átmérője 80–94 mm, a csomagoláson feltüntetett nettó tömege pedig 200–270 g.

Az érlelés teljes időtartama a 3/4-es méretű és a kisméretű „Livarot” sajt esetében a beoltástól számítva legalább 21 nap, míg a „Livarot” és a nagy „Livarot” sajt esetében legalább 35 nap.

A sajt mosott, kissé zsíros tapintású kérgének színe a szalmasárgától a vörösesig terjed. A sajttészta lágy, sötétsárga színű, néhány apró erjedési lyukkal. A „Livarot” sajtot erőteljes és tartós aromák jellemzik. Kissé sós, omlós tésztájának jellegzetes íze a szalma és a széna virágos jegyeit idézi fel, valamint állati és füstölt jegyeket is hordoz.

3.3. Nyersanyagok (kizárólag feldolgozott termékek esetében)

2017. május 1-jétől az állományoknak valamennyi gazdaságban kizárólag a normandiai fajtához tartozó tejelő szarvasmarhákból kell állniuk. 2017. április 30-ig a „Livarot” sajt előállítása céljából havonta felhasznált tej legalább 80 %-ának a normandiai fajtához tartozó tehenektől kell származnia.

A tejalapanyagokon túl a termékhez felhasznált tejben, illetve a gyártás során összetevőkként, gyártási segédanyagként vagy adalékanyagként kizárólag tejoltó, ártalmatlan baktériumtenyészetek, élesztők, penészgombák, só és kalcium-klorid felhasználása engedélyezett.

A lizozim-hidroklorid felhasználása 2014. december 31-ig engedélyezett, de kizárólag az október 15. és április 15. közötti időszakban.

3.4. Takarmány (kizárólag állati eredetű termékek esetében)

Annak érdekében, hogy a földrajzi területhez kötődő sajátos takarmányozás szoros kapcsolatot teremtsen a termelővidék és a termék között, a tejelő szarvasmarhák évente legalább 6 hónapig legelnek. A gazdaságok tejelő tehenenként legalább 0,33 ha gyepterülettel rendelkeznek, amelyből legalább 0,25 hektárt tesznek ki a fejőüzemtől megközelíthető, legeltetésre alkalmas gyepterületnek.

Az állomány alaptakarmányának legalább mintegy 80 %-át (szárazanyagban számítva) a földrajzi területen található gazdaságok földjein termelik meg. A kiegészítő takarmányok mennyisége tehenenként és naptári évenként nem haladhatja meg az 1 800 kg-ot.

3.5. Az előállítás azon műveletei, amelyeket a meghatározott földrajzi területen kell elvégezni

A tej előállítása, valamint a sajt készítése, érlelése és kötözése a 4. pontban meghatározott földrajzi területen történik.

3.6. A szeletelésre, az aprításra, a csomagolásra stb. vonatkozó egyedi szabályok

—

3.7. A címkézésre vonatkozó egyedi szabályok

A jogszabályban előírtakon kívül a kereskedelmi forgalomba kerülő valamennyi „Livarot” OEM sajtot egyedi címkével kell ellátni, amelyen fel kell tüntetni az eredetmegjelölés szerinti elnevezést és az „Appellation d’Origine Protégée” (Oltalom alatt álló eredetmegjelölés) vagy az „AOP” (OEM) feliratot.

A címkén kötelezően fel kell tüntetni az Európai Unió „OEM” szimbólumát.

A sajt méretére utaló jelzők („Petit”, „3/4”, „Grand”) a termék leírását tartalmazó 3.2. pontban meghatározott feltételek alapján alkalmazhatók a sajt címkéjén.

4. A földrajzi terület tömör meghatározása

A földrajzi terület a következő megyékhez tartozó járások területének egészére vagy egy részére terjed ki:

Calvados megye (14):

Blangy-le-Château, Cambremer, Dozulé, Honfleur, Lisieux-1, Lisieux-2, Lisieux-3, Livarot, Orbec, Pont-L’Evêque, Trouville járások teljes területe; Bourguebus járásban Airan község; Mézidon-Canon járás Bissières és Percy-en-Auge községek kivételével; Morteaux-Coulibœuf járásban Barou-en-Auge, Les Moutiers-en-Auge és Norrey-en-Auge; Saint-Pierre-sur-Dives járás Saint-Pierre-sur-Dives község kivételével, Troarn járásban Argences, Canteloup, Cléville, Janville, Saint-Ouen-du-Mesnil-Oger, Saint-Pair, Saint-Pierre-du-Jonquet és Troarn községek; Cabourg járásban Amfreville, Bavent, Bréville-les-Monts, Cabourg, Gonneville-en-Auge, Merville Franceville, Petiville, Sallenelles és Varaville községek.

Orne megye (61):

Vimoutiers járás teljes területe; Exmes járásban Ginai, Avernes-sous-Exmes, Courménil, Exmes, Omméel, Survie és Saint-Pierre-la-Rivière községek; Gacé járás Trinité-des-Laitiers község kivételével; Le Merlerault járásban Champ-Haut, Lignères, Ménil-Froger és Le Ménil-Vicomte községek; Trun járásban Coudehard, Mont-Ormel, Montreuil-la-Cambe, Saint-Gervais-des-Sablons, Chambois, Écorches és Neauphe-sur-Dive községek.

Eure megye (27):

Beuzeville járásban Fatouville-Grestain, Fiquefleur-Équainville, La Lande-Saint-Léger, Manneville-la-Raoult és Saint-Pierre-du-Val községek; Thiberville járásban La Chapelle-Hareng, Fontaine-la-Louvet, Piencourt, Les Places és Saint-Germain-la-Campagne községek.

5. Kapcsolat a földrajzi területtel

5.1. A földrajzi terület sajátosságai

Az északon a La Manche csatorna, délen pedig a Perche régió dombsága által határolt Pays d’Auge régió közepes magasságban (120–250 m) elterülő és a domborzatot keresztül-kasul behálózó vízfolyásokkal tagolt fennsík, amely különböző tájegységeket vonultat fel: széles völgységek, mély völgyek által kettészelt fennsíkok, valamint kisebb meredek völgyek váltakoznak e vidéken.

A régiót túlnyomórészt agyagos talaj, erőteljesen óceáni éghajlat és az ezzel járó egész évi rendszeres csapadék, valamint az évszakok közötti mérsékelt hőingadozás jellemzi.

A „Livarot” sajttal kapcsolatos első írásos emlékek a XVII. századból származnak. A XIX. század második felében a „Livarot” sajt a vasúthálózatnak köszönhetően a városokban is megjelent, ahol nagy népszerűségre tett szert.

A földrajzi területen egy időben alakultak ki a következő tevékenységek:

— a túlnyomórészt és hagyományosan a normandiai szarvasmarhát felhasználó különleges tejtermelési mód, amelynek alapját a takarmányozás jellege adja: a takarmány legnagyobb részét a fű képezi, amelyet a szarvasmarhák igen hosszú időszakon keresztül legelve fogyasztanak el,

— a lágy sajttészták dinamikus előállítási módja, speciális szakértelem alapján. A tejet zsírtalanítják és megalvasztják. Az alvadékot közepes méretű töretté vágják, majd összekeverik. A szárítóban történő érlelés során a sajtot rendszeresen megmossák, hogy narancsszínű kérge kialakulhasson. A sajt kötözése amellett, hogy elválaszthatatlanul hozzátartozik a „Livarot” fogyasztók által jól ismert, hagyományos megjelenéséhez, a sajtformában felvett alak megőrzéséhez is hozzájárul. Az érlelés alatt végrehajtott kötözés során a „Livarot” sajtot egy vagy több szalaggal körbetekerik, három-öt gyűrűt képezve a sajt körül.

5.2. A termék sajátosságai

A „Livarot” sajt mosott, kissé zsíros tapintású kérgének színe a szalmasárgától a vörösesig terjed. A sajttészta lágy, sötétsárga színű, néhány apró erjedési lyukkal. A „Livarot” sajtot erőteljes és tartós aromák jellemzik. Kissé sós, omlós tésztájának jellegzetes íze a szalma és a széna virágos jegyeit idézi fel, valamint állati és füstölt jegyeket hordoz. A „Livarot” a köré tekert, 3–5 gyűrűt képező szalagról ismerhető fel, amely szorosan hozzátartozik a sajt arculatához és megjelenéséhez.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A „Livarot” sajt és Pays d’Auge régió között számos emberi, illetve természeti tényező teremt kapcsolatot. Pays d’Auge régió éghajlata, domborzata, vízrajzai hálózata és talajai kedveznek a fűféléknek. A gazdálkodók által kifejlesztett tenyésztési rendszerben e növényféléket hosszú legeltetési időszakok beiktatásával hasznosítják, amelyeket az enyhe hőmérsékletek és a rendszeres csapadék tesznek lehetővé. A tenyésztők ezenkívül egy olyan fajtát – a normandiai fajtát – választottak ki, amely megfelelően alkalmazkodott a legeltetéshez, és amelynek teje, fizikai-kémiai tulajdonságai, különösen pedig alvadásra való hajlama miatt sajtkészítésre kivételesen alkalmas.

Pays d’Auge mindemellett olyan sajtkészítő régió, ahol a mosott kérgű, lágy sajttészták előállításához szükséges szakértelmet egészen a mai napig sikerült generációról generációra átörökíteni. E szakértelem – különösen az érlelés és a mosás, valamint a sajt szalagokkal való körbekötözésének mestersége – hozzájárul azoknak a sajátosságoknak a kialakulásához, amelyek a „Livarot” sajt utánozhatatlan ízét adják.

Hivatkozás a termékleírás közzétételére

(510/2006/EK rendelet (4) 5. cikk (7) bekezdés)

https://www.inao.gouv.fr/fichier/CDCLivarot.pdf

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) A rendeletet felváltotta az 1151/2012/EU rendelet.

(4) Lásd a 3. lábjegyzetet.